13 in hospitaal ná gaslekkasie by gebouDie gebou waar die lekkasie was. Foto: ER24 Altesaam 13 mense is in die Groote Schuur- en New Somerset-hospitale opgeneem vir behandeling nadat ŉ skadelike gas glo Vrydag by ŉ gebou in Seepunt in Kaapstad gelek het. Russel Meiring, woordvoerder van ER24, het gesê die gaslekkasie het by ŉ gebou op die hoek van Bay- en Frits Sonnenbergweg plaasgevind. “Toe paramedici van ER24 en verskeie ander nooddienste by die gebou opgedaag het, het ŉ groot groep mense buite die gebou saamgedrom. Van die mense het gesukkel om asem te haal,” het Meiring gesê. ŉ Veilige gebied is ingerig om die mense op die toneel te behandel. Meiring het gesê 43 mense het behandeling ondergaan terwyl ŉ span van die stad se eenheid vir gevaarlike stowwe in die gebou ondersoek ingestel het. “Daar word verneem dat ŉ houer wat vermoedelik chloor bevat het, gelek en die gas veroorsaak het.” Hy het gesê 13 van die 43 mense moes in ŉ hospitaal opgeneem word. Hulle is met ambulanse na die hospitale geneem. Beamptes is op die toneel om verder ondersoek in te stel.